| Medaljeoversikt |
| --- |
| Konkurrerte for Norges flagg Norge |
| Langrenn |
| Paralympiske vinterleker |
| Gull | 2014 Russlands flagg Sotsji |  1 km sitteski |
| Para-VM |
| Sølv | 2013 Sveriges flagg Sellefteå |  5 km sitteski  |
| Sølv | 2013 Sveriges flagg Sellefteå |  10 km sitteski  |
| Bronse | 2013 Sveriges flagg Sellefteå |  1 km sitteski  |
| Bronse | 2011 Russlands flagg Khanty-Mansijsk |  1 km sitteski  |
| Bronse | 2011 Russlands flagg Khanty-Mansijsk |  5 km sitteski  |
| World cup |
| Gull | 2014 |  Sitteski  |
| Sølv | 2013 |  Sitteski  |
| Gull | 2012 |  Sitteski  |
| Sølv | 2011 |  Sitteski  |
| Svømming |
| Paralympiske sommerleker |
| Bronse | 2008 Kinas flagg Beijing |  100 m rygg S8 |
| VM i svømming |
| Gull | 2009 Brasils flagg Rio de Janeiro |  100 m rygg, kortbane  |
| Sølv | 2006 Sør-Afrikas flagg Durban |  100 m rygg |

**Mariann Vestbøstad Marthinsen** (født 9. september 1984) er en norsk funksjonshemmet idrettsutøver. Hun konkurrerer i klassen LW12 i langrenn (sitteski), og konkurrerte tidligere også i svømming. Hun konkurrerer for Vestkantsvømmerne i Bergen og Loddefjord IL. Hun har paralympisk gull i sitteski, og har vunnet verdenscupen to ganger. I svømming har hun både gull og sølv fra VM, og har én bronse fra Paralympmics i 2008. 

Hun måtte amputere høyrefoten etter en bilulykke som toåring. Vestbøstad Marthinsen er vernepleierstudent. Høsten 2009 giftet hun seg, og tok mannens etternavn.

Idrettskarriere
---------------

Hun begynte aktivt med langrenn i 2008. I svømming har hun satt til sammen 17 verdensrekorder, VM-sølv i 2006 og drøye tredve NM-gull. Vestbøstad deltok i Paralympics i Athen i 2004 og i Beijing i 2008, der hun fikk en bronsemedalje. Hun ble kåret til Årets funksjonshemmede utøver i Norge i 2005 på Idrettsgallaen i 2006. 
Vestbøstad deltok i sitt første Paralympics i 2004, i Paralympiske sommerleker 2004 i Athen. Her kom hun på 4.-plass på 100 meter rygg i klassen S8. På 100 meter fri kom hun på 8.-plass i finalen, og på 50 meter fri kom hun på 6.-plass. 

I 2006 deltok hun ved VM i svømming for funksjonshemmede i Durban i Sør-Afrika, der hun kom på 2.-plass på 100 meter rygg, bak Jessica Long. På 100 meter fri kom hun på 4.-plass, og på 50 meter fri kom hun på 5.-plass. 

Ved Paralympiske sommerleker 2008 fikk hun bronse på 100 meter rygg, med tiden 1:20,86. Hun nådde ikke finalen på 100 meter fri, men på 400 meter fri kom hun på 7.-plass i finalen. Året etter fikk hun gull på 100 meter rygg ved kortbane-VM for funksjonshemmede 2009 i Rio de Janeiro i Brasil.

I 2010 deltok hun i paralympiske vinterleker for første gang, øvelsene var i sprint, 5 km og 10 km langrenn for sittende i Vancouver. På 10 km ble det femteplass av de 11 som fullførte. Liudmila Vauchok vant denne distansen. Hun var også Norges flaggbærer under åpningsseremonien. 

Hun deltok ved VM i skiskyting og langrenn for funksjonshemmede 2011 i Khanty-Mansijsk i Russland, der hun fikk bronse på både 5 km og 1 km sprint. På 10 km kom hun på 5.-plass. Ved VM i skiskyting og langrenn for funksjonshemmede 2013 i Sellefteå i Sverige fikk hun sølv på 5 km og 10 km, og bronse på 1 km sprint. I tillegg deltok hun på det norske stafettlaget som kom på 8.-plass på 4 x 2,5 km. På stafetten gikk hun sammen med Eirik Bye (med Kristian Hellerud som ledsager) og Marie Karlsen.

Hun vant klassen for sitteski i World Cup i langrenn 2013/14, dette var andre gang hun vant verdenscupen sammenlagt. Marthinsen fikk 565 poeng, og vant foran tyske Andrea Eskau og russiske Marta Zaynullina. Birgit Skarstein kom på 17.-plass i verdenscupen denne sesongen, som nest beste nordmann. 

Ved Paralympiske vinterleker 2014 i Sotsji i Russland fikk hun gull på 1 km sprint, dette var Norges første gullmedalje under lekene i 2014. Hun deltok også på 12 km, der hun kom på 4.-plass. Hun var Norges flaggbærer ved åpningsseremonien. Hun ble tildelt Regjeringens paralympiske ærespris i 2014.

Utmerkelser
-----------

* 2013 - Egebergs Ærespris
* 2006 - Årets funksjonshemmede utøver (Idrettsgallaen 2006)

Referanser
----------

1. ↑   www.regjeringen.no[Hentet fra Wikidata]
2. 1 2  Samsung.com - *Mariann Marthinsen*, besøkt 12. mars 2014.
3. ↑  Nettavisen - *Mariann (28) har 17 verdensrekorder*, besøkt 12. mars 2014.
4. ↑  IPC - *IPC Swimming Worldchampionships Durban 2006 Women's 100 m Backstroke S8* Arkivert 13. mars 2014 hos Wayback Machine. besøkt 12. mars 2014.
5. ↑  IPC - *OFFICIAL RESULTS TEAM RELAY MIXED CLASS*, besøkt 12. mars 2014.
6. ↑  Norge skiforbund - *IPC Nordic Skiing Points Winter Season 2013/14* Arkivert 28. februar 2014 hos Wayback Machine. besøkt 13. mars 2014.
7. ↑  I begrunnelsen heter det: «– Vinneren av Regjeringens paralympiske ærespris for 2014 framstår som en meget god representant for norsk idrett. Utøveren har en enorm idrettskapasitet og står i en særklasse når det gjelder å inspirere andre – både idrettsfaglig og sosialt. Utøveren har levert gode resultater i flere år i idretter med stor internasjonal oppslutning. Årets vinner har satt 17 verdensrekorder og deltatt i fem paralympics både sommer og vinter.»
8. ↑  «Regjeringens paralympiske ærespris til Mariann Vestbøstad Marthinsen» (pressemelding). 8. april 2014.
9. ↑  Norges svømmeforbund - *Egebergs Ærespris til Mariann Vestbøstad Marthinsen*, besøkt 12. mars 2014.

Eksterne lenker
---------------

* (en) Mariann Marthinsen – Paralympic.org Rediger på Wikidata
* (no) Profil hos Norges skiforbund
* (en) Profil på Vancouver 2010
* (en) Profil hos Sotsji 2014 Arkivert 17. juli 2014 hos Wayback Machine.
* (en) IPC resultater - Mariann Vestbøstad Arkivert 24. september 2015 hos Wayback Machine.


|  |  |  |
| --- | --- | --- |
| Forrige mottaker:Odd-Bjørn Hjelmeset | **Egebergs Ærespris**(2013) | Neste mottaker:Astrid Uhrenholdt Jacobsen |
| Forrige mottaker:Tommy Urhaug | **Regjeringens paralympiske ærespris**(2014) | Neste mottaker:– |